PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/019	Bratislava 17. apríla 2009	

Protimonopolný úrad Slovenskej republiky, odbor koncentrácií v správnom konaní     č. 0049/OK/2008 začatom dňa 08.07.2008 na základe Návrhu na zmenu rozhodnutia č. 99/FH/3/1/266 zo dňa 30.09.1999 v znení rozhodnutia č. 2005/FH/3/1/063 zo dňa 23.05.2005 doručenom podnikateľom Lesy Slovenskej republiky, š.p. Banská Bystrica, Nám. SNP 8, 975 66 Banská Bystrica, IČO: 36 038 351

mení

na základe § 13 ods. 2 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov rozhodnutie Protimonopolného úradu Slovenskej republiky, III. výkonného odboru                        č. 99/FH/3/1/266 zo dňa 30.09.1999, ktoré bolo zmenené rozhodnutím                       Protimonopolného úradu Slovenskej republiky, odboru koncentrácií                            č. 2005/FH/3/1/063 zo dňa 23.05.2005 takto:

Časť výroku, v ktorej sa ukladá podnikateľovi Lesy Slovenskej republiky, š.p. Banská Bystrica, Nám. SNP 8, 975 66 Banská Bystrica, IČO: 36 038 351 podmienka v znení „Od nadobudnutia právoplatnosti tohto rozhodnutia do vzniku akciovej spoločnosti Lesy Slovenskej republiky, ktorá bude založená na základe Zákona o založení spoločnosti Lesy Slovenskej republiky, a.s., rozdeliť kompetencie podniku Lesy Slovenskej republiky, š.p. Banská Bystrica, Nám. SNP 8, 975 66 Banská Bystrica, IČO: 36 038 351  v obchodnej politike tak, aby pôsobnosť pri dojednávaní, uzatváraní a podpisovaní kúpnych zmlúv pri predaji surového dreva bola rozdelená v takom pomere, aby najviac 60% ročne realizovaného množstva surového dreva v m3 bolo v pôsobnosti podniku Lesy Slovenskej republiky, š.p. Banská Bystrica, Nám. SNP 8, 975 66 Banská Bystrica, IČO: 36 038 351 a najmenej 40% ročne realizovaného množstva surového dreva v m3 bolo v pôsobnosti jednotlivých odštepných lesných závodov.“ sa vypúšťa.

Vo zvyšku ostáva výrok rozhodnutia nezmenený.

Odôvodnenie:

Dňa 08.07.2008 bol úradu podnikateľom Lesy Slovenskej republiky, štátny podnik, Nám. SNP 8, 975 66 Banská Bystrica, IČO: 36 038 351 (ďalej len „Lesy SR“) doručený listom zaevidovaným pod č. 2678/2007 Návrh na zmenu rozhodnutia          č. 2005/FH/3/1/063 zo dňa 23.05.2005, ktorým úrad zmenil rozhodnutie                     č. 99/FH/3/1/266 zo dňa 30. 09. 1999 (ďalej len „Návrh“). 

Na základe vyššie uvedeného Návrhu sa dňom jeho doručenia, t.j. 08. 07. 2008 začalo na úrade podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci zmeny rozhodnutia podľa § 13 ods. 2 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), o čom úrad informoval podnikateľa Lesy SR listom č. 2879/PMÚ SR/2008 zo dňa 17. 07. 2008. Predmetným listom úrad vyzval podnikateľa Lesy SR na upresnenie Návrhu, na o predloženie dôkazov preukazujúcich ich tvrdenie. 
Taktiež listom č. 3009/PMÚ SR/2008 zo dňa 22.07.2008 si úrad vyžiadal od podnikateľa Lesy SR ďalšie doplňujúce podklady a informácie.

Úrad na návrh účastníka konania podľa § 13 ods. 2 písm. a) zákona zmení rozhodnutie, ak sa podstatne zmenil stav na relevantnom trhu, ktorý už neodôvodňuje plnenie podmienky alebo povinnosti súvisiacej s podmienkou uloženej účastníkovi konania.

Protimonopolný úrad Slovenskej republiky, III. výkonný odbor vydal dňa 30.09.1999 rozhodnutie č. 99/FH/3/1/266, ktorým súhlasil s koncentráciou, ktorá spočívala v splynutí podnikov Lesy Bratislava, štátny podnik, Pekná cesta 19, Bratislava (ďalej len Lesy Bratislava“); Lesy Trenčín, štátny podnik, Hodžova 38, Trenčín (ďalej len „Lesy Trenčín“); Stredoslovenské lesy, štátny podnik, Nám. Slovenského národného povstania 8, Banská Bystrica (ďalej len „Stredoslovenské lesy“); Severoslovenské lesy, štátny podnik, Nám. M.R. Štefánika 1, Žilina (ďalej len „Severoslovenské lesy“); Lesy Košice, štátny podnik, Moyzesova 18, Košice (ďalej len „Lesy Košice“); Lesy Prešov, štátny podnik, Obrancov mieru 6, Prešov (ďalej len „Lesy Prešov“) a Semenoles, štátny podnik, Liptovský Hrádok (ďalej len „Semenoles“) do jedného podniku Lesy SR, pričom svoj súhlas viazal na splnenie podmienky: Do termínu 31.12.1999 rozdeliť kompetencie podniku Lesy SR v obchodnej politike tak, aby pôsobnosť pri uzatváraní kúpnych zmlúv pri predaji surového dreva bola od 1.1.2000 rozdelená v takom pomere, aby 40% realizovaného množstva surového dreva v m3 bolo v pôsobnosti podniku Lesy SR a 60% realizovaného množstva surového dreva v m3 bolo v pôsobnosti jednotlivých odštepných závodov. Stanovenie ceny a ostatných obvyklých náležitostí uzatváraných kúpnych zmlúv bude vo výhradnej kompetencii odštepných lesných závodov.“

Ako sa v predmetnom rozhodnutí uvádza na strane 22, dôvodom na viazanie súhlasu s posudzovanou koncentráciou na splnenie predmetnej podmienky bolo, že vyššie uvedené splynutie predmetných štátnych podnikov Lesy Bratislava, Lesy Trenčín, Stredoslovenské lesy, Severoslovenské lesy, Lesy Košice, Lesy Prešov a Semenoles eliminovalo hospodársku súťaž posilnením regionálnej dominancie jednotlivých štátnych podnikov na celkový podiel 69 % na trhu SR so surovým drevom. 

Vyššie uvedené rozhodnutie bolo na základe § 13 ods. 2 písm. a) zákona zmenené rozhodnutím č. 2005/FH/3/1/063 zo dňa 23.05.2005, ktoré nadobudlo právoplatnosť dňa 10.06.2005 tak, že výroková časť rozhodnutia v časti, v ktorej sa ukladá podmienka znie: Od nadobudnutia právoplatnosti tohto rozhodnutia do vzniku akciovej spoločnosti Lesy SR, ktorá bude založená na základe Zákona o založení spoločnosti Lesy SR, a.s., rozdeliť kompetencie podniku Lesy SR v obchodnej politike tak, aby pôsobnosť pri dojednávaní, uzatváraní a podpisovaní kúpnych zmlúv pri predaji surového dreva bola rozdelená v takom pomere, aby najviac 60% ročne realizovaného množstva surového dreva v m3 bolo v pôsobnosti podniku Lesy SR a najmenej 40% ročne realizovaného množstva surového dreva v m3 bolo v pôsobnosti jednotlivých odštepných lesných závodov.

V predmetnom rozhodnutí Protimonopolný úrad Slovenskej republiky, odbor koncentrácií (ďalej len „úrad“) dospel k nasledujúcim záverom. 
Vo vzťahu k trhu surového dreva úrad uviedol, že tento je dynamicky sa rozvíjajúcim trhom s pravidelným medziročným nárastom objemu dodávaného dreva a zvyšovaním jeho podielu v prospech tuzemských odberateľov. Zároveň predmetný relevantný trh podlieha z hľadiska štruktúry subjektov pôsobiacich na strane dopytu permanentným zmenám v dôsledku zmien v nadväzujúcich spracovateľských odvetviach (drevospracujúci priemysel, priemysel papiera a celulózy). Ako dôsledok štrukturálnych zmien v nadväzujúcich spracovateľských odvetviach sa generuje a diferencuje skupina podnikateľov, ktorá pre pokrytie svojej výrobnej spotreby požaduje každoročne výrazne zvyšovať objemy dodávok surového dreva, hlavne dodávok vlákniny. V oblasti dodávok guľatiny proces diferenciácie nie je tak výrazný a na trhu naďalej zostáva pôsobiť aj väčšie množstvo menších odberateľov (regionálne piliarske závody).
V predmetnom rozhodnutí úrad uviedol, že vonkajším prejavom vyššie uvedených zmien popri odchode viacerých podnikateľov z trhu je príchod nových podnikateľov na trh s rastúcimi požiadavkami na objemy dodávok surového dreva, ako aj zvyšovanie požiadaviek na objemy dodávok surového dreva zo strany subjektov, ktoré už na trhu pôsobia, pričom požiadavky na zvyšovanie objemov dodávok surového dreva sú sprevádzané súčasnými požiadavkami na uzatváranie dlhodobých zmlúv.

S ohľadom na uvedené závery sa na strane 10  predmetného rozhodnutia uvádza, že dôvodom na zmenu rozhodnutia bola skutočnosť, že došlo k takým objektívnym zmenám v štruktúre odberateľov, ktoré už nekorešpondovali s vyššie uvedenou behaviorálne stanovenou podmienkou, v dôsledku čoho úrad v predmetnom rozhodnutí dospel k záveru, že reálnej situácii v dodávkach surového dreva, pri zachovaní väzieb medzi menšími, regionálnymi odberateľmi a odštepnými závodmi zodpovedalo určenie pomeru dodávok tak, aby pôsobnosť pri dojednávaní, uzatváraní a podpisovaní kúpnych zmlúv pri predaji surového dreva bola v pomere stanovenom v predmetnom rozhodnutí.

Na strane 10 predmetného rozhodnutia sa úrad vyjadroval k možnosti ukončenia plnenia predmetnej podmienky, ktoré viaže na vznik akciovej spoločnosti Lesy SR, ktorá bude založená na základe Zákona o založení spoločnosti Lesy Slovenskej republiky, a.s.. Pri vydávaní predmetného rozhodnutia úrad vychádzal zo skutočností vo vzťahu k dodávkam surového dreva v SR, ktoré boli úradu v čase vydania rozhodnutia známe. V čase vydávania predmetného rozhodnutia bol pripravovaný návrh Zákona o založení spoločnosti Lesy Slovenskej republiky, a.s., a to na základe Uznesenia vlády Slovenskej republiky č. 1084 z 10.11.2004, ktorý však do dnešného dňa nebol prijatý. 

Pri prijímaní rozhodnutia v tomto správnom konaní úrad vychádzal zo skutočností zistených v tomto správnom konaní, pričom preskúmaval situáciu v oblasti dodávok surového dreva od vydania rozhodnutia č. 99/FH/3/1/266 a dospel k záverom uvedeným v tomto rozhodnutí.

Dňa 14.08.2008 bol úradu doručený list zaevidovaný pod č. 3406/2008, ktorým podnikateľ Lesy SR predložil úradom požadované podklady a informácie. Z Návrhu a ďalších doplňujúcich listov vyplýva, že podnikateľ navrhuje zrušiť podmienku uvedenú vo výrokovej časti rozhodnutia č. 99/FH/3/1/266 zo dňa 30.09.1999, v znení rozhodnutia č. 2005/FH/3/1/063 zo dňa 23.05.2005 v celom rozsahu jej znenia. 

Podnikateľ Lesy SR odôvodňuje návrh na zmenu rozhodnutia č. 99/FH/3/1/266 zo dňa 30.09.1999 v znení rozhodnutia č. 2005/FH/3/1/063 zo dňa 23.05.2005 spočívajúcej v zrušení podmienky v celom rozsahu jej znenia nasledovne:

Lesy SR realizovali predaj surového dreva v intenciách predmetného rozhodnutia úradu. V súvislosti s uvedeným rozhodnutím prijal predmetný podnikateľ zmeny v oblasti svojej zmluvnej politiky. Zároveň však uviedol, že uplatňovanie jeho nových princípov na dynamicky sa rozvíjajúcom trhu so surovým drevom, ktorý podlieha permanentným zmenám nielen v dôsledku zmien spracovateľských odvetví, ale i zmenám v dôsledku prírodných vplyvov je veľmi problematické a to z hľadiska tvorby dlhodobých kúpnych zmlúv, z hľadiska uplatnenia rozdielnych cien, z hľadiska zníženia administratívnej náročnosti a z hľadiska rozšírenia portfólia zákazníkov, pričom na podporu svojich tvrdení uviedol najmä nasledujúce skutočnosti.

Lesy SR sa snažia zabezpečiť predaj surového dreva serióznym odberateľom na základe vzájomne výhodných obchodných vzťahov, prostredníctvom dlhodobých kúpnych zmlúv, ktoré sú zatiaľ uzatvorené len z úrovne generálneho riaditeľstva, pretože podliehajú dôslednejšej kontrole a pre ich realizáciu je nutné splniť zo strany zákazníka ďalšie podmienky, ktoré neobsahujú krátkodobé kúpne zmluvy. Najvýznamnejšou podmienkou je garancia platieb, ktorá je určená v smernici štyrmi formami. Využíva sa hlavne banková garancia, alebo garancia nehnuteľným majetkom, založeným v prospech štátneho podniku v katastri nehnuteľností. Zábezpeka platieb sa nedá uplatniť pri dodávkach dreva jednému zákazníkovi z viacerých závodov, ktorý má podpísané zmluvy s uvedenými odštepnými závodmi. V takomto prípade, nie je možné určiť zodpovednosť jedného odštepného závodu za splnenie všetkých podmienok pri uplatnení inštitútu garancie platieb (určených bankou, katastrom nehnuteľností,... ) a z toho vyplýva nemožnosť uzatvorenia-dlhodobého kontraktu z úrovne viacerých odštepných závodov pre jedného odberateľa.

Ceny z úrovne generálneho riaditeľstva sú dohodnuté a stanovené v niekoľkých platných kúpnych zmluvách. Jedná sa o kúpne zmluvy na dodávky surového dreva. Stanovením jednotnej ceny pri predaji dreva jednému zákazníkovi z viacerých, alebo všetkých odštepných závodov, je možné zabezpečiť transparentné cenové podmienky všetkým odberateľom. 

Jednou z výhod koncentrácie štátnych podnikov do jedného celku, mala byť aj významná úspora nákladov odberateľov vzhľadom na zníženie administratívnej náročnosti celého procesu. To platí u zákazníkov, ktorí majú uzatvorený zmluvný vzťah s generálnym riaditeľstvom. Odberatelia, ktorí majú uzatvorené kúpne zmluvy s viacerými odštepnými závodmi, musia vynakladať na prípravnú fázu dodávok dreva (rokovania o kontrakte, podmienky dodávok, uzatvorenie kontraktu) neúmerne vyššie náklady, ako v prípade, že by kúpnu zmluvu uzatvorili s generálnym riaditeľstvom.

Pri spracovaní následkov živelných pohrôm (vetrová, snehová, podkôrniková, kalamita), pri vstupe nových investorov do priemyslu spracovania dreva, je nutné rozširovať okruh odberateľov. Tento proces však nie je možné uskutočňovať pri súčasnom rozdelení kompetencií v obchode so surovým drevom, pretože uvedení zákazníci majú záujem o spoluprácu so štátnym podnikom aj v nasledujúcom období. Trvajú na garancii dodávok dreva uzatvorením tri až päťročných kúpnych zmlúv tak, aby mohli investovať do nových technológií. Garancia dodávok dreva je požiadavkou i bankových inštitúcií pri udeľovaní úverov.

Ďalej predmetný podnikateľ na podporu svojho návrhu o zmene predmetnej podmienky uviedol nasledujúce skutočnosti. 
Podnikateľ Lesy SR predložil úradu prehľad a prognózu vývoja vlastníctva a obhospodarovania lesných porastov predmetným podnikateľom a uviedol, že z priloženého prehľadu jasne vyplýva znižujúca sa výmera obhospodarovaných porastov a tým i pokles významu predmetného podnikateľa v lesnom hospodárstve. Ďalej predmetný podnikateľ uviedol, že celková výmera lesného pôdneho fondu SR predstavuje 2 007 006 ha, a podiel predmetného podnikateľa v roku 2008 tvorí 47,56 %, pričom predpoklad do roku 2010 je 46,27 % podiel a nadväzne na znižujúcu sa výmeru obhospodarovaných lesov klesá i podiel predmetného podnikateľa v oblasti predaja drevnej suroviny.

Od roku 2000 prebiehajú v oblasti dodávok surového dreva neustále zmeny, ktoré sa netýkajú len poklesu exportu surového dreva zo štátneho podniku Lesy SR a tým na opačnej strane  nárastu predaja na domácom trhu, ale i navršovania dodávok dreva významným tuzemským spracovateľom. Zvyšovanie požiadaviek na nákup drevnej suroviny týmito subjektami úzko súvisí s výškou investícií na novú výrobu, vznikom podnikov so zahraničnou kapitálovou účasťou, výškou investícií pri modernizácii zastaraných a konkurencie neschopných prevádzok v piliarskom i celulózo - papierenskom priemysle. Uvedené tvrdenie predmetný podnikateľ podložil analýzou vývoja zahraničného obchodu predmetného podnikateľa, pričom uviedol, že hodnotením exportných dodávok dokumentuje že celkový podiel vývozu sa odvíjal nielen z potreby umiestnenia dreva podnikom Lesy SR, ale vychádzal hlavne z potrieb domáceho drevospracujúceho priemyslu a v prípade vlákniny z požiadaviek celulózo – papierenského priemyslu na predaj celého vyťaženého množstva tohto sortimentu. 
Celkový vývoj predaja dreva dokumentoval predmetný podnikateľ i v ďalších prílohách a to vzhľadom k podielu za štátne organizácie riadené Ministerstvom pôdohospodárstva Slovenskej republiky (ďalej len „MP SR“), štátne organizácie mimo pôsobnosti MP SR, lesné štátne organizácie celkom, neštátne lesy, pričom uviedol, že z uvedených analýz taktiež vyplýva, že celkový predaj dreva za štátny sektor sa znižuje a za neštátne lesy sa zvyšuje.

Ďalej predmetný podnikateľ uviedol, že zmenou podmienok v oblasti dodávok surového dreva, ale i akceptáciou menej kvalitnej hmoty na spracovanie kvalitnejších výrobkov (v dôsledku zmien technológie spracovania dreva) a v neposlednom rade i zvýšením výťaže guľatinových sortimentov vplyvom kvalitnejšej manipulácie dreva v priebehu rokov 2000 až 1. polrok 2008 sa menilo percentuálne zastúpenie guľatiny i vlákniny pri predaji.

V období rokov 2000 až 2007 prešla výraznými zmenami i štruktúra zákazníkov a to z hľadiska celkového počtu zákazníkov, ako i vo vzťahu k odobratému množstvu jednotlivých sortimentov drevnej hmoty, pričom požiadavky najvýznamnejších domácich zákazníkov sa neustále zvyšujú. 

Úrad v záujme posúdenia zmien, ktoré sa uskutočnili na relevantných trhoch súvisiacich s predajom surového dreva od momentu uloženia podmienky do súčasnosti, oslovil nižšie uvedené subjekty.
 
Úrad oslovil podnikateľa Lesy SR listami č. 2879/PMÚ SR/2008 zo dňa 17.07.2008, č. 3009/PMÚ SR/2008 zo dňa 22.07.2008, č. 3630/PMÚ SR/2008 zo dňa 27.08.2008, č. 5563/PMÚ SR/2008 zo dňa 17.12.2008, v ktorých si vyžiadal údaje o lesnom pôdnom fonde, o predaji surového dreva uskutočnenom podnikateľom Lesy SR, údaje o štruktúre odberateľov podnikateľa Lesy SR, dodávateľsko-odberateľských vzťahoch predmetného podnikateľa, údaje o exporte a importe surového dreva, rentabilite predaja surového dreva a taktiež údaje o konkurentoch podnikateľa Lesy a informácie o distribučnom systéme na trhu so surovým drevom.

Úrad oslovil jednotlivé odštepné závody podnikateľa Lesy SR listami                          č. 5567/1-26/PMÚ SR/2008 zo dňa 17.12.2008, ktorými si vyžiadal údaje o cenách surového dreva s členením na jednotlivé sortimenty dreva, o konkurentoch odštepných závodov Lesov SR, údaje o predaji surového dreva jednotlivých odštepných závodov, údaje o odberateľoch predmetných podnikateľov, údaje o rozčlenení dodávok surového dreva v závislosti od požiadaviek generálneho riaditeľstva Lesov SR a údaje o zmluvnej politike Lesov SR.

Úrad oslovil odberateľov generálneho riaditeľstva Lesov SR ako aj odberateľov  jednotlivých odštepných závodov Lesov SR listami č. 2998/1-9/PMÚ SR/2008 zo dňa 22.07.2008, č. 3503/1-12/PMÚ SR/2008 zo dňa 20.08.2008, č. 0306/1-15/PMÚ SR/2009 zo dňa 23.01.2009, ktorými si vyžiadal informácie o situácii na relevantných trhoch súvisiacich s predajom surového dreva, údaje o konkurentoch a dodávateľoch predmetných podnikateľov, údaje o rentabilite prepravy surového dreva, o spôsobe uzatvárania zmlúv o dodávkach dreva, o dodávateľsko-odberateľských vzťahoch a o skladbe ich dodávateľov a informácie o možnostiach zmeny dodávateľa surového dreva.

Úrad oslovil subjekty pôsobiace na rovnakých relevantných trhoch ako podnikateľ Lesy SR listami č. 3528/1-23/PMÚ SR/2008 zo dňa 22.08.2008, ktorými si vyžiadal údaje o ich predmete činnosti, údaje o ich predaji surového dreva a o ich odhadovanom podiele na jednotlivých relevantných trhoch, údaje o konkurentoch a odberateľoch predmetných podnikateľov, informácie o spôsobe distribúcie surového dreva, údaje o dodávateľoch, údaje o exporte a importe surového dreva a informáciu o situácii na relevantných trhoch súvisiacich s predajom surového dreva.

Vzhľadom na rozsiahlosť vykonávaného prieskumu na trhoch súvisiacich s predajom surového dreva, úrad požiadal predsedníčku úradu listom č. 5245/PMÚ SR/2008 zo dňa 28.11.2008 podľa § 30 zákona o predĺženie lehoty na vydanie rozhodnutia, ktorá mala uplynúť dňa 08.01.2009. Lehota na vydanie rozhodnutia vo veci predmetného správneho konania bola na žiadosť úradu predsedníčkou úradu predĺžená do 31.03.2009. O tejto skutočnosti úrad informoval podnikateľa Lesy SR listom               č. 5276/PMÚ SR/2008 zo dňa 01.12.2008.

Vzhľadom na skutočnosť, že bolo potrebné vykonať časovo náročné spracovanie a vyhodnotenie veľkého rozsahu podkladov a informácií, úrad požiadal opakovane predsedníčku úradu listom č. 1126/PMÚ SR/2009 zo dňa 13.03.2009 podľa § 30 zákona o predĺženie lehoty. Na žiadosť úradu bola lehota na vydanie rozhodnutia  predĺžená predsedníčkou úradu do 30.04.2009. O tejto skutočnosti informoval úrad podnikateľa Lesy SR listom č. 1133/PMÚ SR/2009 zo dňa 16.03.2009.

V predmetnom správnom konaní úrad vychádzal z podkladov a informácií, ktoré boli úradu predložené podnikateľom Lesy SR, ako aj z podkladov a informácií predložených oslovenými subjektami a zo skutočností, ktoré sú úradu známe z jeho úradnej činnosti podľa § 32 ods. 2 správneho poriadku, uvedených v tomto rozhodnutí. 

Úrad na základe vyššie uvedených podkladov a informácií zistil nasledovné skutočnosti.

Podnikateľ a účastník konania

Podnikateľ Lesy SR vznikol na základe rozhodnutia Ministerstva pôdohospodárstva Slovenskej republiky, č. 2795/1999-420 zo dňa 20.04.1999 a zakladacej listiny         č. 5063/1999-420 zo dňa 23.06.1999 v súlade s ustanovením § 12 ods. 1 a § 14 zákona č. 111/1990 Zb. o štátnom podniku v znení neskorších predpisov, na základe splynutia štátnych podnikov Lesy Bratislava, Lesy Trenčín, Stredoslovenské lesy, Severoslovenské lesy, Lesy Košice, Lesy Prešov a Semenoles. Štátny podnik Lesy SR bol zapísaný do obchodného registra dňa 29.10.1999 v oddieli: Pš, vložka číslo: 155/S. Predmetom jeho podnikania je najmä správa lesného a iného majetku vo vlastníctve Slovenskej republiky; užívanie a obhospodarovanie neštátneho lesného a iného majetku na základe príslušných legislatívnych predpisov a právnych aktov; výkon ťažby dreva v lesných porastoch v súlade s platnou legislatívou a opatreniami orgánov štátnej správy LH, približovanie, manipulácia a doprava dreva; predaj surového dreva a ostatných produktov lesnej a pridruženej výroby a iné. 

Podnikateľ Lesy SR má zriadených 26 odštepných závodov, ktoré sa venujú ťažbe a predaju surového dreva. Konkrétne ide o OZ Šaštín, OZ Smolenice, OZ Palárikovo, OZ Levice, OZ Topoľčianky, OZ Prievidza, OZ Trenčín, OZ Považská Bystrica, OZ Žilina, OZ Čadca, OZ Námestovo, OZ Liptovský Hrádok, OZ Beňuš, OZ Čierny Balog, OZ Slovenská Ľupča, OZ Žarnovica, OZ Krupina, OZ Kriváň, OZ Rimavská Sobota, OZ Revúca, OZ Rožňava, OZ Košice, OZ Prešov, OZ Bardejov, OZ Vranov a OZ Sobrance.

Štátny podnik Lesy SR je podnikateľom podľa § 2 ods. 2 Obchodného zákonníka, a teda je podnikateľom podľa § 3 ods. 2 zákona, a teda je daná pôsobnosť zákona podľa § 2 zákona. 

Účastníkom predmetného správneho konania je podľa § 25 ods. 3 písm. f) zákona podnikateľ Lesy SR, o ktorého právach, právom chránených záujmoch alebo povinnostiach ustanovených týmto zákonom sa má rozhodnúť.

Účel kontroly koncentrácií

Pri posudzovaní návrhu podnikateľa Lesy SR, na základe ktorého predmetný podnikateľ žiada zrušiť podmienku uvedenú vo výrokovej časti rozhodnutia č. 99/FH/3/1/266 zo dňa 30.09.1999, v znení rozhodnutia č. 2005/FH/3/1/063 zo dňa 23.05.2005 v celom rozsahu jej znenia,  úrad vychádzal zo znenia § 13 ods. 2 písm. a) zákona, na základe ktorého úrad na návrh účastníka konania zmení rozhodnutie, ak sa podstatne zmenil stav na relevantnom trhu, ktorý už neodôvodňuje plnenie podmienky alebo povinnosti súvisiacej s podmienkou uloženej účastníkovi konania.

Taktiež úrad zobral do úvahy, že úlohou kontroly koncentrácií je zabrániť negatívnym efektom koncentrácií na podmienky efektívnej hospodárskej súťaže. Znamená to, že úlohou kontroly koncentrácií podľa zákona je zabrániť vytvoreniu dominantného postavenia podnikateľa, ktorého dôsledkom sú významné prekážky efektívnej hospodárskej súťaže na relevantnom trhu alebo zabrániť posilneniu dominantného postavenia podnikateľa, ktorého dôsledkom sú významné prekážky efektívnej hospodárskej súťaže na relevantnom trhu.
V prípadoch, kedy koncentrácia vytvára dominantné postavenie, ktorého dôsledkom sú významné prekážky hospodárskej súťaže na relevantnom trhu, a podnikateľ predloží úradu podmienky, ktoré zabezpečia odstránenie tohto negatívneho efektu posudzovanej koncentrácie na podmienky efektívnej hospodárskej súťaže, úrad vydá rozhodnutie, že s koncentráciou súhlasí, pričom súhlas s koncentráciou viaže na plnenie predmetných podmienok. 
Obdobne v prípadoch, kedy koncentrácia posilňuje dominantné postavenie, ktorého dôsledkom sú významné prekážky hospodárskej súťaže na relevantnom trhu, a podnikateľ predloží úradu podmienky, ktoré zabezpečia odstránenie tohto negatívneho efektu posudzovanej koncentrácie na podmienky efektívnej hospodárskej súťaže, úrad vydá rozhodnutie, že s koncentráciou súhlasí, pričom súhlas s koncentráciou viaže na plnenie predmetných podmienok. 
Zároveň úrad môže v rozhodnutí uložiť účastníkovi konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia.

V niektorých prípadoch, najmä však, ak úrad uložil podmienku podnikateľovi inú ako štrukturálneho charakteru, môže nastať situácia, kedy vzhľadom na podstatné zmeny stavu na relevantnom trhu nie je odôvodnené, aby podnikateľ ďalej plnil úradom uloženú podmienku. Obdobná situácia môže nastať aj pri povinnostiach.   
V takýchto prípadoch môže podnikateľ – účastník správneho konania podať úradu návrh na zmenu rozhodnutia, pričom svoj návrh musí podložiť právne relevantnými podkladmi a musí preukázať, že v dôsledku zmeny stavu na relevantnom trhu i bez ďalšieho plnenia podmienky alebo povinnosti uloženej rozhodnutím implementácia predmetnej koncentrácie nebude viesť k súťažným problémom.

Vzhľadom na vyššie uvedené úrad pri posudzovaní návrhu podnikateľa Lesy SR zohľadnil charakter negatívnych efektov, ktoré spôsobovala koncentrácia posudzovaná úradom v správnom konaní ukončenom rozhodnutím č. 99/FH/3/1/266 zo dňa 30.09.1999, t.j. či sa jednalo o vytvorenie  dominantného postavenia, ktorého dôsledkom boli významné prekážky efektívnej hospodárskej súťaže na relevantnom trhu alebo o posilnenie dominantného postavenia, ktorého dôsledkom boli významné prekážky efektívnej hospodárskej súťaže na relevantnom trhu. 
Ako je už uvedené na strane 2 tohto rozhodnutia, dôvodom na uloženie podmienky rozhodnutím č. 99/FH/3/1/266 zo dňa 30.09.1999 bola nevyhnutnosť eliminácie posilnenia regionálnej dominancie jednotlivých štátnych podnikov, t.j. Lesy Bratislava, Lesy Trenčín, Stredoslovenské lesy, Severoslovenské lesy, Lesy Košice, Lesy Prešov a Semenoles,  na celkový podiel 69 % na trhu SR so surovým drevom. 

Ďalej úrad zobral do úvahy zmeny na relevantnom trhu a či tieto zmeny sú natoľko podstatné, že už neodôvodňujú plnenie podmienky uloženej účastníkovi konania rozhodnutím č. 99/FH/3/1/266 zo dňa 30.09.1999, v znení rozhodnutia č. 2005/FH/3/1/063 zo dňa 23.05.2005. 

Na základe informácií uvedených v Návrhu podnikateľa Lesy SR, úrad vykonal vlastné prešetrovanie na relevantnom trhu v oblasti ťažby a spracovania dreva v Slovenskej republike, za účelom zistenia stavu na relevantnom trhu v predmetnej oblasti a charakteru zmien oproti stavu na relevantnom trhu v čase vydania rozhodnutia č. 99/FH/3/1/266 zo dňa 30.09.1999 a rozhodnutia č. 2005/FH/3/1/063 zo dňa 23.05.2005. 
Úrad pritom vychádzal zo znenia § 3 ods. 3 ods. 6 zákona. Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami. 

Úrad zistil nasledujúce skutočnosti ohľadne charakteru a špecifík ťažby a spracovania surového dreva v Slovenskej republike:

Vlastníctvo a obhospodarovanie lesného pôdneho fondu 

Celkový stav v ťažbe a spracovaní dreva v Slovenskej republike vyplýva zo stavu vlastníctva lesného pôdneho fondu a stavu jeho obhospodarovania. 
Celková výmera lesného pôdneho fondu k 31.12.1998 bola 1 989 443 ha. Vychádzajúc z rozhodnutia č. 99/FH/3/1/2006 úrad zistil, že k 31.12.1998 bolo vo vlastníctve štátnych lesov 43,7% lesného pôdneho fondu, t.j. vo vlastníctve neštátnych subjektov bolo 56,3%. Napriek tomu, že v rukách neštátnych subjektov bola viac než polovica lesného pôdneho fondu, v skutočnosti obhospodarovali len 38%, čiže štátny sektor obhospodaroval 62%. 
 
K 31.12.2007 bola celková výmera lesného pôdneho fondu 1 988 473 ha. Z celkovej výmery lesného pôdneho fondu subjekty štátneho sektoru obhospodarovali 55,3%, avšak v jeho vlastníctve bolo len 41,7%, t.j. vo vlastníctve neštátnych subjektov to bolo 58,3% lesného pôdneho fondu. 

Medzi štátne organizácie lesného hospodárstva, ktoré sú v pôsobnosti MP SR patria Lesy SR, Lesopoľnohospodársky majetok Ulič, š.p., Štátne lesy Tatranského národného parku. V pôsobnosti Ministerstva obrany Slovenskej republiky sú Vojenské lesy a majetky, š.p. Pliešovce. 

Neštátny sektor tvoria lesy súkromné, spoločenstevné, cirkevné, lesy poľnohospodárskych družstiev a mestské a obecné lesy.

Čo sa týka stavu odovzdaného a prenajatého lesného pôdneho fondu v Slovenskej republike, úrad ku dňu 31.12.2007 (údaje k 31.12.2008 neboli dostupné) zistil nasledovné.

V období od roku 1999 do súčasnosti úrad sledoval prebiehajúci proces reprivatizácie lesného pôdneho fondu, na základe ktorého zistil, že k 31.12.2007:

Súkromným vlastníkom bolo odovzdaného 154 537 ha lesného pôdneho fondu, z toho je samostatne obhospodarovaných 147 970 ha a 6 567 ha je v prenájme štátnych lesov. K vyššie uvedenému dňu nebolo odovzdaných 199 038 ha lesného pôdneho fondu.
Spoločenstevným útvarom bolo odovzdaných 481 008 ha lesného pôdneho fondu, z toho je samostatne obhospodarovaných 459 985 ha a 21 023 ha je v prenájme štátnych lesov. Neodovzdaného lesného pôdneho fondu bolo  28 508 ha. 
Mestám a obciam bolo odovzdaných 204 151 ha lesného pôdneho fondu, z toho samostatne obhospodarovaných je 196 526 ha a v prenájme štátnych lesov je 7 625 ha. Mestám a obciam nebolo odovzdaných 2 481 ha lesného pôdneho fondu.
Cirkevným a náboženským spolkom bolo odovzdaných 68 254 ha lesného pôdneho fondu, z toho 67 215 ha je samostatne obhospodarovaných a 1 039 ha je v prenájme štátnych lesov. Predmetným spolkom nebolo odovzdaných 5 792 ha lesného pôdneho fondu. 
Iným vlastníkom  bolo odovzdaných 5 321 ha lesného pôdneho fondu, z toho 5 316 ha je obhospodarovaných samostatne a 5 ha je v prenájme štátnych lesov. Neodovzdaného lesného pôdneho fondu je 10 089 ha. 

Z vyššie uvedených údajov vyplýva, že do 31.12.2007 nebolo odovzdané 245 908 ha lesného pôdneho fondu, čo predstavuje 12,3% z celkovej výmery lesného pôdneho fondu. 

Z uvedených skutočností o vývoji vlastníctva a obhospodarovania lesného pôdneho fondu vyplýva, že v sledovanom období došlo k poklesu výmery lesného pôdneho fondu vo vlastníctve štátu v prospech neštátnych subjektov, čo bolo súčasne sprevádzané ešte výraznejším poklesom lesného pôdneho fondu obhospodarovaného štátom, s tendenciou k ďalšiemu postupnému poklesu podielu štátu v budúcich rokoch. 

Z podkladov a informácií predložených podnikateľom Lesy SR, konkrétne z Prehľadu a prognózy vývoja vlastníctva v Lesoch SR vyplýva, že v roku 2000 obhospodaroval 1 040 565 ha lesného pôdneho fondu. V roku 2007 obhospodaroval 968 034 ha, t.j. oproti roku 2000 došlo k poklesu ním obhospodarovanej výmery lesného pôdneho fondu o 72 531 ha. Ďalej z týchto podkladov a informácií vyplýva, že vzhľadom na pokračujúci proces reprivatizácie bude výmera obhospodarovaného lesného pôdneho fondu podnikateľom Lesy SR aj naďalej klesať a je predpoklad, že v roku 2010 poklesne na  928 613 ha.
 
Pokračujúcim procesom reprivatizácie síce nedôjde k výraznému oslabeniu najväčšieho subjektu v oblasti dodávok surového dreva, podnikateľa Lesy SR, ale je tu priestor na vytvorenie ďalších neštátnych subjektov dodávajúcich surové drevo. 

Ďalej úrad zobral do úvahy vývoj vývozov a dovozov dreva zo a do Slovenskej republiky:

Vývoz

Zo Zelenej správy 2008 MP SR (ďalej len „Zelená správa 2008“) vyplýva, že vývoz dreva začal klesať od roku 2000. Nárast bol zaznamenaný v roku 2005 v dôsledku potreby urýchleného spracovania kalamitného dreva. 

V roku 2007 sa z celkového objemu vyťaženého dreva 8 376 000 m3 vyviezlo drevo v objeme 1 533 000 m3, čo tvorí 18,3% z celkového objemu vyťaženého dreva v Slovenskej republike.

Pre ilustráciu,  v roku 2006 bolo vyvezeného ihličnatého dreva I.-III. akostnej triedy v množstve 285 000 m3 a v roku 2007 to bolo 544 000 m3; ihličnatého dreva IV. a V. akostnej triedy bolo v roku 2006 vyvezeného 391 000 m3 a v roku 2007 to bolo 379 000 m3; listnatého dreva I.-III. akostnej skupiny bolo v roku 2006 vyvezeného 218 000 m3 a v roku 2007 to bolo 122 000 m3; listnatého dreva IV. a V. akostnej triedy bolo v roku 2006 vyvezeného 324 000 m3 a v roku 2007 to bolo 412 000 m3.  

Vo vzťahu k  skupinám ihličnatého dreva IV. a V. akostnej triedy a listnatého dreva  I.-III. akostnej triedy mal vývoz surového dreva v roku 2007 oproti roku 2006 klesajúcu tendenciu. V ďalších dvoch vyššie uvedených skupinách surového dreva, bol v roku 2007 oproti roku 2006 zaznamenaný nárast vyvezeného objemu surového dreva.

Dovoz

Zo Zelenej správy 2008 MP SR vyplýva, že v roku 2007 bol uskutočnený dovoz dreva v objeme 412 000 m3, čo tvorí 5,3% z celkového objemu predaného dreva v Slovenskej republike. 

V roku 2006 bolo dovezeného ihličnatého dreva I.-III. akostnej triedy 3 000 m3 a v roku 2007 to bolo 15 000 m3. V roku 2006 nebolo dovezené žiadne ihličnaté drevo IV. a V. akostnej triedy a v roku 2007 sa doviezlo 46 000 m3. Listnatého dreva I.-III. akostnej triedy bolo v roku 2006 dovezeného 51 000 m3 a v roku 2007 sa doviezlo 74 000 m3. Listnatého dreva IV. a V. akostnej triedy bolo v roku 2006 dovezeného 286 000 m3 a v roku 2007 to bolo 265 000 m3. 

Vo vzťahu vyššie uvedeným skupinám, s výnimkou skupiny listnatého dreva IV. a V. akostnej triedy, mal dovoz surového dreva do SR v roku 2007 oproti roku 2006 stúpajúcu tendenciu.

Delenie surového dreva z hľadiska kvalitatívnych stupňov

Na základe kritérií ako najmä dĺžka, hrúbka, stupeň poškodenia, sa drevo delí na viaceré kvalitatívne stupne. Kvalitatívne stupne I. a II. predstavujú najkvalitnejšie drevo, ktorého produkcia tvorí do 1% z celkových dodávok surového dreva. Drevo kvalitatívneho stupňa I. a II. je až niekoľkonásobne drahšie ako drevo kvalitatívneho stupňa III. a používa sa na výrobu výrobkov, pri výrobe ktorých ja požadovaný vysoký stupeň kvality vstupného materiálu; napríklad drevo kvalitatívneho stupňa I. sa používa na výrobu krájanej dyhy, drevo kvalitatívneho stupňa II. sa používa na výrobu lúpanej dyhy, eurohranolov. 

Ďalej úrad zistil, že surové drevo I.-III. kvalitatívnej triedy predstavuje sortimenty, ktoré sú určené na piliarske spracovanie, pričom III. trieda je označovaná ako guľatina. Guľatina je kmeň celého spíleného stromu, zbavený konárov. Guľatina má po svojej dĺžke rozdielne kvalitatívne vlastnosti a delí sa na tri akostné triedy.
Drevo kvalitatívneho stupňa III. spracúvajú najmä píly a výrobcovia nábytku. Produkcia ihličnatého dreva tohto kvalitatívneho stupňa v roku 2007 v Slovenskej republike predstavovala 61,1% z celkových dodávok ihličnatého surového dreva a produkcia listnatého dreva tohto kvalitatívneho stupňa v roku 2007 predstavovala 40,1% z celkových dodávok listnatého surového dreva.
Najžiadanejším  sortimentom z kvalitatívneho stupňa III. na tuzemskom trhu je smrekové drevo, čo vyplýva z jeho širokej využiteľnosti, jeho ľahšieho spracovania pri odkôrovaní, poreze, skladovaní ako aj jednoduchšieho, rýchlejšieho a tým aj efektívnejšieho samotného technického spracovania smrekového dreva v porovnaní s listnatými drevinami a inými ihličnatými drevinami. 

Surové drevo IV. kvalitatívnej triedy zahŕňa sortimenty určené na využitie v banskom priemysle a stavebníctve. 

Surové drevo V. kvalitatívnej triedy je drevo so širokým využitím mechanického a chemického spracovania na drevotrieskové dosky a v celulózo-papierenskom priemysle. Táto trieda sa označuje ako vláknina. 
Z dreva nižšej kvality najväčší podiel predstavuje vlákninové drevo, pričom produkcia ihličnatej vlákniny v roku 2007 predstavovala 19,1% z celkových dodávok ihličnatého surového dreva a produkcia listnatej vlákniny predstavovala 49,1%  z celkových dodávok listnatého surového dreva. Vlákninové drevo sa dá spracovať takmer výlučne v celulózkach alebo chemických prevádzkach. 

Surové drevo VI. kvalitatívnej triedy zahŕňa energetické štiepky a palivové drevo.

Úrad taktiež zistil, že pre jednotlivých odberateľov – spracovateľov dreva nie sú jednotlivé druhy dreva alebo rôzne kvalitatívne triedy dreva vzájomne zastupiteľné, ďalej že rôzne druhy dreva a rôzne kvalitatívne triedy dreva sa nedajú použiť na rovnaké účely a taktiež, že jednotliví spracovatelia nevedia spracovať všetky druhy a kvalitatívne triedy dreva a majú záujem len o niektoré z nich.

Spotreba dreva v Slovenskej republike

Vzhľadom na skutočnosť, že úrad nedisponuje oficiálnym údajom o celkovom objeme dodávok surového dreva za rok 2008, úrad vychádzal z údajov za rok 2007. 

Úrad nižšie uvedené údaje čerpal zo Zelenej správy 2001 MP SR (ďalej len „Zelená správa 2001“) a Zelenej správy 2008 a taktiež z údajov, ktoré boli predložené podnikateľom Lesy SR a vyššie uvedenými úradom oslovenými podnikateľmi. 

V roku 2000 dodali subjekty obhospodarujúce lesy na území Slovenskej republiky na tuzemský trh 4 780 000 m3  drevnej hmoty, v roku 2007 to bolo 7 692 743 m3 drevnej hmoty (údaj za tuzemsko, bez vývozu a vlastnej spotreby). 

Úrad ďalej uvádza celkový predaj drevnej hmoty za roky 2000 a 2007 bez dovozu, v členení podľa najžiadanejších kvalitatívnych tried a s uvedením podielu na celkovom predaji dreva za daný rok. 

Rok 2000 (celkový predaj)
Sortiment	Predaj v m3	% z celkového predaja dreva	
Ihličnatá guľatina	1406000	29,4	
Ihličnatá vláknina	842000	17,6	
Listnatá guľatina	668000	13,9	
Listnatá vláknina	1096000	22,9	
SPOLU	4012000	83,8	
Zdroj: Lesy SR

Rok 2007 (celkový predaj)
Sortiment	Predaj v m3	% z celkového predaja dreva	
Ihličnatá guľatina	3016635	39,2	
Ihličnatá vláknina	935112	12,5	
Listnatá guľatina	1238746	16,1	
Listnatá vláknina	1514739	19,6	
SPOLU	6705232	87,4	
Zdroj: Lesy SR

Z vyššie uvedených údajov vyplýva, že oproti roku 2000 sa v roku 2007 zvýšil predaj najžiadanejších kvalitatívnych tried drevnej hmoty o 67,1%, pričom v roku 2007 oproti roku 2000 sa zvýšil podiel predaja uvedených kategórií drevnej hmoty na celkovom objeme predaja drevnej hmoty za daný rok. Najvyšší nárast bol zaznamenaný v predaji ihličnatej guľatiny, a to o 1 610 635 m3, t.j. o 114,5%. V ostatných komoditách tento nárast nebol až taký výrazný, ale aj tam došlo k zmenám: v roku 2007 sa predalo o 93 112 m3, t.j. o 11% viac ihličnatej vlákniny, o 570 746 m3, t.j. o 85,4% viac listnatej guľatiny a o 418 799 m3, t.j. o 38,2% viac listnatej vlákniny ako v roku 2000. Vychádzajúc z uvedeného úrad dospel k záveru, že dopyt odberateľov po drevnej hmote má stúpajúcu tendenciu, najmä čo sa týka veľkoodberateľov ako je uvedené ďalej v rozhodnutí.

Vzhľadom na to, že pri predaji surového dreva v Slovenskej republike má dlhodobo najväčší podiel surové drevo III. a V. kvalitatívneho stupňa, t.j. guľatina a vláknina, a to 83,8 % v roku 2000 a 87,4 % v roku 2007, úrad sa ďalej zaoberal podmienkami dodávok týchto tovarov odberateľom, charakterom ako dodávateľov ako aj odberateľov a taktiež zmenami, ktoré nastali od roku 1999 do súčasnosti.

Odberatelia surového dreva

Úrad ďalej zisťoval aký je charakter odberateľov surového dreva kvalitatívnych tried III. a V. (t.j. ihličnatej guľatiny, listnatej guľatiny, ihličnatej vlákniny a listnatej vlákniny) z hľadiska ich požiadaviek a potrieb. 

Odberateľmi surového dreva sú najmä celulózo-papierenské podniky a podniky drevospracujúceho priemyslu.

Na základe informácií, ktoré boli úradu doručené od odberateľov surového dreva v Slovenskej republike je ich možné z hľadiska objemu ročných odberov, ako aj na charakter ich požiadaviek a potrieb rozdeliť do dvoch kategórií:
 
Maloodberatelia si zabezpečujú menšie množstvá drevnej hmoty a vzhľadom na nerentabilnosť dodávok zo vzdialenejších regiónov ako aj na väzbu predmetných odberateľov na skladbu drevnej hmoty v danom regióne, títo odoberajú drevo z regiónu, v ktorom majú sídlo, najďalej však zo susedného regiónu. Z predložených podkladov vyplynulo, že pre väčšinu oslovených regionálnych odberateľov je  rentabilné odoberať drevnú hmotu do vzdialenosti 80-100 km od ich podniku. 

Vzhľadom na charakter ich podnikania, sú maloodberatelia prevažne odberateľmi guľatiny. Typ odoberaného surového dreva maloodberateľmi, t.j. ihličnatej guľatiny alebo listnatej guľatiny, je podmienený charakterom a skladbou lesného porastu nachádzajúceho sa v ich regióne. 

Druhým typom odberateľov sú veľkokapacitní podnikatelia pôsobiaci v drevospracujúcom, ako aj v celulózo-papierenskom priemysle, ktorí sú odberateľmi tak guľatiny, ako aj vlákniny. Vzhľadom na požadované objemy surového dreva zo strany týchto podnikateľov (ďalej „veľkoodberatelia“), sa títo orientujú na dodávateľa, ktorý im je schopný v plnej miere zabezpečiť požadované objemy surového dreva. 
Z dôvodu uvedených požiadaviek veľkoodberateľov na veľké objemy dodávok surového dreva sa títo v súčasnosti prirodzene orientujú najmä na podnikateľa Lesy SR.

Tuzemskí dodávatelia surového dreva 

Lesy SR

Najvýznamnejším obhospodarovateľom lesného pôdneho fondu v Slovenskej republike a zároveň najväčším dodávateľom surového dreva na trh Slovenskej republiky je podnikateľ Lesy SR.

Podnikateľ Lesy SR má zriadených 26 odštepných závodov, ktoré sa venujú ťažbe a predaju surového dreva. 

Z hľadiska podielu podnikateľa Lesy SR ohľadne objemu dodávok surového dreva v členení podľa jednotlivých posudzovaných kvalitatívnych tried na celkovom objeme dodávok surového dreva odberateľom v Slovenskej republike úrad na základe údajov predložených podnikateľom Lesy SR zistil nasledovné:
  
Podiel podnikateľa Lesy SR za roky 1998, 2000-2006 (v %)
Sortiment	1998*	2000	2001	2002	2003	2004	2005	2006	
Ihličnatá guľatina	66,2	50,4	62,2	52,4	55,5	51,1	54,6	50,7	
Ihličnatá vláknina	58,0	38,7	35,4	36,9	36,9	35,7	47,9	44,9	
Listnatá guľatina	76,1	56,3	62,0	62,1	74,0	65,6	61,8	61,1	
Listnatá vláknina	75,8	61,7	55,7	55,5	60,9	56,0	58,0	54,9	
* úrad vychádzal z údajov uvedených v rozhodnutí č. 99/FH/3/1/266

Predaj dreva podnikateľom Lesy SR za rok 2007 (v m3)
Sortiment	Predaj v m3	Podiel z celkového predaja   (v %)	
Ihličnatá guľatina	1 667 000	55,2	
Ihličnatá vláknina	466 000	49,8	
Listnatá guľatina	727 000	58,6	
Listnatá vláknina	802 000	52,9	

Z vyššie uvedených údajov vyplýva, že podnikateľ Lesy SR je najvýznamnejším dodávateľom surového dreva v jednotlivých sledovaných kvalitatívnych triedach. Podiel podnikateľa Lesy SR na celkovom objeme dodaného dreva v sledovaných kvalitatívnych kategóriách za úradom sledované obdobie mal klesajúci, ako aj stúpajúci trend. Uvedený vývoj bol spôsobený kalamitami (najmä sa jednalo o kalamitu z 19. 11. 2004) a zmien v spracovateľských odvetviach. Avšak v roku 2007 podiel objemu dodávok surového dreva podnikateľa Lesy SR na celkových dodávkach surového dreva odberateľom v Slovenskej republike v porovnaní s rokom 1998 poklesol, a to čo sa týka dodávok ihličnatej guľatiny o  10,9 percentuálneho bodu; ihličnatej vlákniny o  8,1 percentuálneho bodu; listnatej guľatiny o 17,4 percentuálneho bodu a listnatej vlákniny o  22,8 percentuálneho bodu. 

Ohľadne vývozu surového dreva uskutočneného podnikateľom Lesy SR za roky 2000 až 2007 v jednotlivých sledovaných kvalitatívnych kategóriách surového dreva, úrad zistil nasledujúce skutočnosti:

Vývoz surového dreva podnikateľom Lesy SR 2000-2007 (v m3)
Rok 	Ihličnatá guľatina	Ihličnatá vláknina	Listnatá guľatina	Listnatá vláknina	
2000	72 565	82 863	48 504	535 980	
2001	87 429	119 795	66 009	580 635	
2002	47 695	77 774	56 793	473 794	
2003	10 573	32 445	43 839	253 103	
2004	52 498	86 619	54 338	129 597	
2005	146 992	57 008	59 141	58 344	
2006	27 976	4 473	90 565	27 033	
2007	19 904	18	26 828	20	
Zdroj: Lesy SR
	 
Ako vyplýva z vyššie uvedených údajov, tak vývoz surového dreva uskutočňovaný podnikateľom Lesy SR má klesajúcu tendenciu. K zvýšenému vývozu došlo v roku 2005 v kvalitatívnej kategórii ihličnatá guľatina a vláknina, a to v dôsledku veternej kalamity. V porovnaní s rokom 2000 došlo v roku 2007 k poklesu objemu vyvezenej ihličnatej guľatiny o 72,57%; ihličnatej vlákniny o 99,97%; listnatej guľatiny o 44,68% a listnatej vlákniny o 99,99%.

Ohľadne odberateľov podnikateľa Lesy SR úrad na základe podkladov predložených predmetným podnikateľom, ako aj na základe vlastného prešetrovania úradu oslovením odberateľov podnikateľa Lesy SR zistil nasledujúce skutočnosti:

Z delenia zákazníkov určeného podnikateľom Lesy SR podľa dosiahnutých tržieb vyplýva nasledujúce.
 
Vychádzajúc z údajov za rok 2007 jediným odberateľom podnikateľa Lesy SR, ktorý mal obrat nad 33 193 018 eur (1 000 000 000 Sk), bol podnikateľ Slovwood Ružomberok, čo z celkových dosiahnutých tržieb podnikateľa Lesy SR za rok 2007  tvorilo 17,1%. 
Odberateľov s obratom nad 3 319 391 eur (100 000 000 Sk) bolo 6, ktorých spoločný podiel na celkových tržbách podnikateľa Lesy SR za rok 2007 bol 19,6%. Odberateľov podnikateľa Lesy SR s obratom od 33 193 eur (1 000 000 Sk) do 3 319 391 eur (100 000 000 Sk) bolo 403, ktorí spoločne mali podiel na celkových tržbách podnikateľa Lesy SR 59,7%. S obratom od 3 319 eur (100 000 Sk) do 33 193 eur (1 000 000 Sk) bolo 249 odberateľov, ktorých podiel na tržbách podnikateľa Lesy SR tvoril 1,7%. Odberateľov s obratom do 3 319 eur (100 000 Sk) v roku 2007 bolo 359 a ich podiel na celkových tržbách tvoril 0,2%. Zvyšok podielu na tržbách tvoril predaj pre fyzické osoby (išlo o drobný predaj) a to vo výške 1,7%. 

Medzi najväčších odberateľov podnikateľa Lesy SR patria podnikatelia Slovwood Ružomberok (dcérska spoločnosť podnikateľa Mondi SCP), Bukóza Export-Import, Rettenmeier Tatra Timber, Bučina DDD, Swedwood Slovakia, Smurfit Kappa Štúrovo, Kappa Consulting, PRP, PRP Plus, Smrečina Hofatex, Drevomax, Quercus, Kronospan, Beky Udava, Milan Herstek, Spektrum Turzovská drev. spoločnosť. 

Lesy SR, generálne riaditeľstvo v roku 2002 pre 10 najväčších odberateľov ihličnatej guľatiny dodalo z celkového objemu predaja Lesov SR 32,2%, v roku 2007 to bolo pre ten istý počet odberateľov 36,2% z celkového objemu predaja ihličnatej guľatiny Lesov SR. 
Podnikateľ Lesy SR, generálne riaditeľstvo dodal v roku 2002 desiatim najväčším odberateľom ihličnatej vlákniny 81,10% z celkového objemu dodávok ihličnatej vlákniny odberateľom, v roku 2007 to bolo až 96,50%. 
Čo sa týka listnatej guľatiny, podnikateľ Lesy SR, generálne riaditeľstvo dodal v roku 2002 desiatim najväčším odberateľom 30,70% z celkového predaja tejto komodity Lesov SR a v roku 2007 to bolo 48,50%. 
Lesy SR, generálne riaditeľstvo dodali v roku 2002 desiatim najväčším odberateľom 91,40% listnatej vlákniny z celkového objemu svojho predaja a v roku 2007 to bolo 99,10% z celkového predaja pre najväčších odberateľov, ktorých však bolo v danom roku iba sedem.
 
Vyššie uvedené informácie nepredstavujú vždy tie isté subjekty, ale menia sa v závislosti od množstva odobratého surového dreva. 

Ako z uvedeného prehľadu vyplýva, v období od rokov 2000 až 2007 došlo k výrazným zmenám v štruktúre zákazníkov podnikateľa Lesy SR, a to z hľadiska počtu najväčších odberateľov, ako aj z pohľadu odobratého objemu surového dreva. Uvedené zmeny súviseli s dynamickým charakterom trhu so surovým drevom, ktorý podlieha permanentným zmenám v dôsledku zmien v spracovateľskom odvetví, ale i zmenám v dôsledku prírodných vplyvov. V dôsledku uvedeného menší počet odberateľov odoberá väčší podiel z celkového zrealizovaného objemu surového dreva podnikateľa Lesy SR. 

Skutočnosť, že najvýznamnejší odberatelia podnikateľa Lesy SR zvyšujú požiadavky ohľadne požadovaného objemu surového dreva, je vidieť z údajov nižšie uvedenej tabuľky. Údaje o odobratom objeme jednotlivých odberateľov podnikateľa Lesy SR sú predmetom obchodného tajomstva podnikateľa Lesy SR a jednotlivých odberateľov uvedených nižšie a sú súčasťou spisového materiálu.

Podnikateľ	Rok 2002	Rok 2007	Nárast v %	
Slovwood Ružomberok	[...]	[...]	45,2	
Bukóza Export-Import	[...]	[...]	3,2	
Smurfit Kappa Štúrovo	[...]	[...]	23,8	
Swedwood Slovakia	[...]	[...]	120,0	
PRP	[...]	[...]	61,9	
	
Vychádzajúc z podkladov predložených úradu odštepnými závodmi, ako aj generálneho riaditeľstva podnikateľa Lesy SR vyplynulo, že odštepné závody podnikateľa Lesy SR dodávajú drevo nielen maloodberateľom, ale aj veľkoodberateľom.
 
Odštepné závody podnikateľa Lesy SR teda uskutočňujú dodávky dreva pre odberateľov, ktorí majú uzatvorenú zmluvu s generálnym riaditeľstvom Lesov SR a  následne aj dodávky dreva pre odberateľov, ktorí majú uzatvorené zmluvy s odštepnými závodmi.  

Ďalej sa úrad zaoberal charakterom odberateľov surového dreva podnikateľa Lesy SR s ohľadom na charakter ich požiadaviek, ako aj na možnosti zabezpečenia ich  podnikateľských potrieb vo vzťahu k dodávkam surového dreva.  

Z informácií získaných v predmetnom správnom konaní úrad zistil, že veľkosť územia, z ktorého je pre odberateľa ekonomicky efektívne zabezpečovať si dodávky  surového dreva, závisí od dopravnej vzdialenosti, jeho ekonomickej sily, od jeho objemu produkcie a od jeho výkonnosti, a tým od potreby zabezpečenia zdrojov.

S ohľadom na uvedené je možné odberateľov podnikateľa Lesy SR rozdeliť na maloodberateľov a veľkoodberateľov.

Veľkoodberatelia

Prvou skupinou odberateľov podnikateľa Lesy SR sú veľkoodberatelia, ktorí v prevažnej miere odoberajú drevo od podnikateľa Lesy SR, s ktorým majú na úrovni generálneho riaditeľstva podpísané rámcové zmluvy. Uvedené zmluvy sú podpisované z dôvodu zabezpečenia požiadaviek veľkoodberateľov na garancie dostatočného objemu surového dreva celoročne, v pravidelných dodávkach a požadovanej kvalite, a to v časovom horizonte aspoň 3 až 5 rokov, tak aby mohli investovať do nových technológií. Z vyjadrení veľkoodberateľov vyplynulo, že rozvoj drevárskeho priemyslu a jednotlivých podnikov podnikateľov pôsobiacich v uvedenom odvetví si vyžaduje aspoň strednodobú stabilitu v podobe zmluvným objemov na základné suroviny a ceny.
	
Z podkladov a informácií predložených veľkoodberateľmi v súvislosti s vyššie uvedeným prieskumom vyplynulo, že pre väčšinu oslovených veľkých odberateľov je rentabilné zabezpečovať si dovoz surového dreva zo vzdialenosti maximálne 200 km, vo výnimočných prípadoch zo vzdialenosti 300 km.

Väčšina oslovených veľkoodberateľov uviedla, že prioritné sú dodávky z tuzemských zdrojov, avšak časť dodávok by sa dala nahradiť dovozom, maximálne však do výšky 30%, a to len v prípade krátkodobého výpadku, vzhľadom na skutočnosť, že nie je rentabilné dovážať drevo zo zahraničia vzhľadom na vzdialenosť. 
Podnikatelia, ktorých sídlo je v blízkosti hraníc s Ukrajinou alebo Poľskom majú síce väčšiu možnosť nahradiť dodávky dreva z dovozu, ale táto je limitovaná nákladmi na prepravu surového dreva.
Z oslovených veľkoodberateľov odoberajú drevnú hmotu z dovozu podnikatelia Bukóza Export-Import, Kronospan, Slovwood, Swedwood, Smurfit Kappa Štúrovo a Quercus. 

Maloodberatelia

Druhou skupinou odberateľov podnikateľa Lesy SR sú maloodberatelia, ktorí majú podpísané zmluvy s odštepnými závodmi. V dôsledku prirodzenej orientácie veľkoodberateľov na dodávateľa, ktorý je schopný uspokojiť podstatnú časť ich dopytu po surovom dreve jednotlivých sledovaných kvalitatívnych tried, ktorých odbery dreva plne pokrývajú objemy surového dreva, ktoré má k dispozícii generálne riaditeľstvo Lesov SR, uzatvárajú maloodberatelia zmluvy s jednotlivými odštepnými závodmi Lesov SR. Predmetní podnikatelia si teda dojednávajú zmluvné podmienky u každého odštepného závodu podnikateľa Lesy SR samostatne a za rôznych cenových podmienok, pričom však cenové rozdiely medzi jednotlivými odštepnými závodmi sú minimálne. 

Malí odberatelia majú tendenciu nakupovať surové drevo od dodávateľov, ktorí sa nachádzajú v ich regióne, väčšinu dodávok maloodberateľov uskutočňujú regionálne príslušné odštepné závody, v prípade že sú nimi v plnej miere pokryté požadované objemy dreva. V prípade nedostatku drevnej hmoty v regióne odberateľa, odberateľ odoberá drevnú hmotu v najbližšom možnom odštepnom závode alebo od iných dodávateľov drevnej hmoty nachádzajúcich sa v jeho geograficky príslušnom  regióne. 

V prípade, že by došlo k výpadku dodávok drevnej hmoty od regionálnych dodávateľov, väčšina oslovených maloodberateľov uviedla, že v súčasnej dobe je možnosť odoberať drevnú hmotu od spoločností z iných regiónov, ale len do vzdialenosti, ktorá čo najmenej vplýva na rentabilitu dopravných nákladov (teda zo susedných regiónov), a preto väčšina z nich uskutočňuje odber dreva len z vlastného regiónu. Maloodberatelia sú pri výbere dodávateľa drevnej hmoty limitovaní nielen výškou dopravných nákladov, ale aj skladbou lesného porastu.

Z podkladov a informácií získaných od oslovených maloodberateľov podnikateľa Lesy SR úrad zistil, že pre maloodberateľov je rentabilné zabezpečovať si dodávky surového dreva do vzdialenosti 40 km - 100 km. Väčšina oslovených uviedla, že je pre nich rentabilné zabezpečovať si dodávky surového dreva do vzdialenosti maximálne 80-100 km od ich podniku. 

Ako už bolo uvedené vyššie, medzi maloodberateľov patria spoločnosti, ktoré odoberajú menšie množstvá drevnej hmoty v porovnaní s veľkoodberateľmi. Z odpovedí oslovených malých odberateľov úrad dospel k záveru, že jednotlivé odštepné závody podnikateľa Lesy SR si vzájomne konkurujú v minimálnej miere vzhľadom na podobnú cenovú ponuku a taktiež vzhľadom na podobné podmienky dodávok. Aj keby boli jednotlivé odštepné závody podnikateľa Lesy SR schopné poskytnúť rozdielne cenové podmienky, tak náklady, ktoré je potrebné vynaložiť na prepravu drevnej hmoty z iných regiónov, by zrejme prevyšovali prípadné úspory. Skutočnosť, že si jednotlivé odštepné závody podnikateľa Lesy SR vzájomne konkurujú v minimálnej miere vyplýva aj z odpovedí jednotlivých odštepných závodov.  

Ostatní dodávatelia surového dreva

Okrem podnikateľa Lesy SR v oblasti ťažby a predaja surového dreva pôsobia dve skupiny subjektov, a to štátne subjekty a neštátne subjekty.

Podnikateľmi, ktorí patria do skupiny štátnych subjektov sú Štátne lesy TANAP, ktoré sú predajcom len ihličnatého dreva, a Vojenské lesy Pliešovce.

Do skupiny neštátnych subjektov sa zaraďujú cirkevné spolky, mestské lesy, spoločenstevné lesy a lesy, ktoré sú vo vlastníctve fyzických a právnických osôb.

Medzi neštátne subjekty, ktoré sa zaoberajú predajom surového dreva patria cirkevné spolky, ako sú napríklad Rímskokatolícke biskupstvo Spišské Podhradie, ktoré je v správe podnikateľa Pro Populo, Cirkevné lesy Rožňava, Rímskokatolícke biskupstvo Banská Bystrica (prenajíma lesy tretím osobám) a Rímskokatolícka cirkev, Trnavská arcidiecéza, ktorá sa predajom dreva zaoberá len príležitostne (v rokoch 2007-2008 predala 895 m3). 

Štátne lesy TANAP za rok 2007 uskutočnili nasledovné dodávky surového dreva v kvalitatívnych triedach: ihličnatej guľatiny bolo dodanej 21 681 m³ (čo predstavovalo 0,71% celkových dodávok ihličnatej guľatiny v SR), ihličnatej vlákniny bolo dodanej 12 128 m³ (čo predstavovalo 1,29 % celkových dodávok ihličnatej vlákniny v SR), pričom listnatú guľatinu a listnatú vlákninu Štátne lesy TANAP nedodávajú.      

Vojenské lesy Pliešovce za rok 2007 uskutočnili nasledovné dodávky surového dreva v kvalitatívnych triedach: ihličnatej guľatiny bolo dodanej 116 174 m³ (čo predstavovalo 3,8 % celkových dodávok ihličnatej guľatiny v SR), ihličnatej vlákniny bolo dodanej 62 985 m³ (čo predstavovalo 6,7 % celkových dodávok ihličnatej vlákniny v SR), listnatej guľatiny bolo dodanej 44 832 m³ (čo predstavovalo 3,6 % celkových dodávok listnatej guľatiny v SR), listnatej vlákniny bolo dodanej 79 570 m³ (čo predstavovalo 6,7 % celkových dodávok listnatej vlákniny v SR). 

Ako je už uvedené vyššie, do skupiny neštátnych subjektov sa zaraďujú cirkevné spolky, pričom úrad oslovil Rímskokatolícke biskupstvo Spišské Podhradie a Cirkevné lesy Rožňava.  

Objemy dodávok surového dreva jednotlivých sledovaných kvalitatívnych tried Rímskokatolíckeho biskupstva Spišské Podhradie za rok 2007 boli označené ako obchodné tajomstvo a sú súčasťou spisového materiálu vedeného v predmetnom správnom konaní. Podiel Rímskokatolíckeho biskupstva Spišské Podhradie v jednotlivých kvalitatívnych triedach bol v roku 2007 nasledovný: ihličnatá guľatina <5% celkových dodávok ihličnatej guľatiny v SR, ihličnatá vláknina 5-8% celkových dodávok ihličnatej vlákniny v SR, listnatá guľatina <1% celkových dodávok listnatej guľatiny v SR a listnatá vláknina <1% celkových dodávok listnatej vlákniny v SR.

Cirkevné lesy Rožňava za rok 2007 uskutočnili nasledovné dodávky surového dreva v kvalitatívnych triedach: ihličnatej guľatiny bolo dodanej 12 226 m3 (čo predstavovalo 0,4% celkových dodávok ihličnatej guľatiny v SR) a ihličnatej vlákniny bolo dodanej 1 759 m3 (čo predstavovalo 0,18% celkových dodávok ihličnatej vlákniny v SR).
 
Ďalšou skupinou patriacou do neštátneho sektora sú mestské lesy. Podnikateľ Lesy SR považuje za svojich konkurentov pri predaji surového dreva Mestské lesy Košice, Mestské lesy Ružomberok, Mestské lesy Kremnica, Mestské lesy Spišská Nová Ves a Mestské lesy Dobšiná. 

Objemy dodávok surového dreva jednotlivých sledovaných kvalitatívnych tried Mestských lesov Košice za rok 2007 boli označené ako obchodné tajomstvo a sú súčasťou spisového materiálu vedeného v predmetnom správnom konaní. Podiel Mestských lesov Košice v jednotlivých kvalitatívnych triedach bol v roku 2007 nasledovný: ihličnatá guľatina <1% celkových dodávok ihličnatej guľatiny v SR, ihličnatá vláknina <1% celkových dodávok ihličnatej vlákniny v SR, listnatá guľatina <5% celkových dodávok listnatej guľatiny v SR a listnatá vláknina <5% celkových dodávok listnatej vlákniny v SR.

Mestské lesy Ružomberok za rok 2007 uskutočnili nasledovné dodávky surového dreva v jednotlivých kvalitatívnych triedach: ihličnatej guľatiny bolo dodanej 16 700 m3 (čo predstavovalo 0,5% celkových dodávok ihličnatej guľatiny v SR), ihličnatej vlákniny bolo dodanej 4 600 m3 (čo predstavovalo 0,4% celkových dodávok ihličnatej vlákniny v SR), listnatej guľatiny bolo dodanej 120 m3 (čo predstavovalo 0,009% celkových dodávok listnatej guľatiny v SR) a listnatej vlákniny bolo dodanej 400 m3 (čo predstavovalo 0,02% celkových dodávok listnatej vlákniny v SR).

Objemy dodávok surového dreva jednotlivých sledovaných kvalitatívnych tried Mestských lesov Kremnica za rok 2007 boli označené ako obchodné tajomstvo a sú súčasťou spisového materiálu vedeného v predmetnom správnom konaní. Podiel Mestských lesov Kremnica v jednotlivých kvalitatívnych triedach bol v roku 2007 nasledovný: ihličnatá guľatina <5% celkových dodávok ihličnatej guľatiny v SR, ihličnatá vláknina <5% celkových dodávok ihličnatej vlákniny v SR, listnatá guľatina <1% celkových dodávok listnatej guľatiny v SR a listnatá vláknina <1% celkových dodávok listnatej vlákniny v SR.

Mestské lesy Spišská Nová Ves za rok 2007 uskutočnili nasledovné dodávky surového dreva v jednotlivých kvalitatívnych triedach: ihličnatej guľatiny bolo dodanej 56 105 m3 (čo predstavovalo 1,8% celkových dodávok ihličnatej guľatiny v SR), ihličnatej vlákniny bolo dodanej 15 498 m3 (čo predstavovalo 1,6% celkových dodávok ihličnatej vlákniny v SR), listnatej guľatiny bolo dodanej 57 m3 (čo predstavovalo 0,004% celkových dodávok listnatej guľatiny v SR) a listnatej vlákniny bolo dodanej 92 m3 (čo predstavovalo 0,006% celkových dodávok listnatej vlákniny v SR).

Objemy dodávok surového dreva jednotlivých sledovaných kvalitatívnych tried Mestských lesov Dobšiná za rok 2007 boli označené ako obchodné tajomstvo a sú súčasťou spisového materiálu vedeného v predmetnom správnom konaní. Podiel Mestských lesov Dobšiná v jednotlivých kvalitatívnych triedach bol v roku 2007 nasledovný: ihličnatá guľatina <5% celkových dodávok ihličnatej guľatiny v SR, ihličnatá vláknina <5% celkových dodávok ihličnatej vlákniny v SR, listnatá guľatina <5% celkových dodávok listnatej guľatiny v SR a listnatá vláknina <5% celkových dodávok listnatej vlákniny v SR.

Do skupiny spoločenstevných lesov je možné zaradiť pozemkové spoločenstvá a urbariáty, napr. Lesný komposesorát a pozemkové spoločenstvo Partizánska Lupča (ďalej len „Spoločenstvo Partizánska Lupča“) a Urbár Martin. 

Spoločenstvo Partizánska Lupča za rok 2007 uskutočnilo nasledovné dodávky surového dreva v kvalitatívnych triedach: ihličnatej guľatiny bolo dodanej 13 780 m3 (čo predstavovalo 0,45% celkových dodávok ihličnatej guľatiny v SR), ihličnatej vlákniny bolo dodanej 2 591 m3 (čo predstavovalo 0,2% celkových dodávok ihličnatej vlákniny v SR).

Urbár Martin za rok 2007 uskutočnil nasledovné dodávky surového dreva v jednotlivých kvalitatívnych triedach: ihličnatej guľatiny bolo dodanej 11 050 m3 (čo predstavovalo 0,36% celkových dodávok ihličnatej guľatiny v SR), ihličnatej vlákniny bolo dodanej 2 800 m3 (čo predstavovalo 0,2% celkových dodávok ihličnatej vlákniny v SR), listnatej guľatiny bolo dodanej 210 m3 (čo predstavovalo 0,01% celkových dodávok listnatej guľatiny v SR) a listnatej vlákniny bolo dodanej 800 m3 (čo predstavovalo 0,05% celkových dodávok listnatej vlákniny v SR).

Ako už bolo uvedené vyššie, medzi neštátne subjekty, ktoré pôsobia na trhu predaja surového dreva patrí veľké množstvo fyzických, ale aj obchodných spoločností, ktoré zabezpečujú dodávky dreva pre zákazníkov na domácom i zahraničnom trhu. Medzi takéto spoločnosti napríklad patria podnikatelia Zolka Zvolen, Drevoteam a Súkromné lesy Kredba a Mudroch.

Podnikateľ Zolka Zvolen za rok 2007 uskutočnil nasledovné dodávky surového dreva v jednotlivých kvalitatívnych triedach: ihličnatej guľatiny bolo dodanej 10 127 m3 (čo predstavovalo 0,35% celkových dodávok ihličnatej guľatiny v SR), ihličnatej vlákniny bolo dodanej 13 387 m3 (čo predstavovalo 1,4% celkových dodávok ihličnatej vlákniny v SR), listnatej guľatiny bolo dodanej 3 611 m3 (čo predstavovalo 0,02% celkových dodávok listnatej guľatiny v SR) a listnatej vlákniny bolo dodanej 15 929 m3 (čo predstavovalo 1,05% celkových dodávok listnatej vlákniny v SR).

Podnikateľ Drevoteam za rok 2007 uskutočnili nasledovné dodávky surového dreva v kvalitatívnych triedach: ihličnatej guľatiny bolo dodanej 19 509 m3 (čo predstavovalo 0,6% celkových dodávok ihličnatej guľatiny v SR), ihličnatej vlákniny bolo dodanej 4 200 m3 (čo predstavovalo 0,4% celkových dodávok ihličnatej vlákniny v SR) a listnatej vlákniny bolo dodanej 630 m3 (čo predstavovalo 0,04% celkových dodávok listnatej vlákniny v SR).

Podnikateľ Súkromné lesy Kredba a Mudroch za rok 2007 uskutočnil nasledovné dodávky surového dreva v kvalitatívnych triedach: ihličnatej vlákniny bolo dodanej 62 m3 (čo predstavovalo 0,006% celkových dodávok ihličnatej vlákniny v SR), listnatej guľatiny bolo dodanej 960 m3 (čo predstavovalo 0,07% celkových dodávok listnatej guľatiny v SR) a listnatej vlákniny bolo dodanej 4 299 m3 (čo predstavovalo 0,02% celkových dodávok listnatej vlákniny v SR).

Vyššie uvedené údaje o dodávkach surového dreva v skupine ostatných dodávateľov v predmetných kvalitatívnych triedach sú údajmi vo vzťahu k celoslovenským dodávkam surového dreva. Avšak iná situácia je pri dodávkach surového dreva v regiónoch, kde sú dodávky surového dreva uskutočňované najmä maloodberateľom, a teda podiel dodávok surového dreva ostatnými dodávateľmi je v príslušnom regióne podstatne vyšší.  

Z vyššie uvedených údajov vyplýva, že najvýznamnejším dodávateľom surového dreva v jednotlivých sledovaných kvalitatívnych triedach (t.j. ihličnatej guľatiny, listnatej guľatiny, ihličnatej vlákniny a listnatej vlákniny) odberateľom v SR je podnikateľ Lesy SR, ktorý nemá významnejšieho konkurenta. 

Okrem podnikateľa Lesy SR, ihličnatú guľatinu dodávajú najmä Mestské lesy Dobšiná, Vojenské lesy Pliešovce a Rímskokatolícke biskupstvo Spišské Podhradie; ihličnatú vlákninu Mestské lesy Dobšiná, Vojenské lesy Pliešovce a Rímskokatolícke biskupstvo Spišské Podhradie; listnatú guľatinu Vojenské lesy Pliešovce a Mestské lesy Košice a listnatú vlákninu Vojenské lesy Pliešovce a Mestské lesy Košice. 

Okrem horeuvedených podnikateľov surové drevo v jednotlivých sledovaných kvalitatívnych triedach maloodberateľom ako aj veľkoodberateľom, hoci v minimálnej miere, dodáva ešte vysoký počet malých podnikateľov, ktorí sa zaoberajú predajom surového dreva. 

Z predložených podkladov a informácií vyplynulo, že za svojich konkurentov jednotlivé odštepné závody považujú najmä mestské lesy, urbariáty, obecné lesy a ostatné neštátne subjekty pôsobiace v danom regióne, prípadne v susedných regiónoch. 

Úrad z podkladov predložených v predmetnom správnom konaní zistil, že najvýznamnejším dodávateľom surového dreva je v prípade veľkoodberateľov podnikateľ Lesy SR. Vzhľadom na objemy požadovaného množstva drevnej hmoty títo odberatelia prirodzene vyhľadávajú dodávateľa, ktorý je schopný uspokojiť väčšinu ich potrieb týkajúcich sa dodávok surového dreva. Veľkoodberatelia odoberajú drevnú hmotu aj od iných spoločností dodávajúcich surové drevo, avšak len v minimálnej miere. Medzi tieto spoločnosti patria najmä mestské lesy, urbariáty. To znamená, že objemy dreva, ktoré požadujú veľkoodberatelia sú v schopné zabezpečiť len Lesy SR a v prípade krátkodobého výpadku by ostatní dodávatelia dreva boli schopní zabezpečiť časť dodávok, ale nie v plnej miere. 

Z vyššie uvedených údajov taktiež vyplynulo, že sa počet dodávateľov surového dreva pre maloodberateľov v súvislosti s reprivatizáciou lesného pôdneho fondu zvyšuje a je predpoklad, vzhľadom na pokračovanie reprivatizačného procesu, že počet neštátnych subjektov bude v budúcnosti ešte vyšší. Aj keď postavenie odštepných závodov podnikateľa Lesy SR v danom regióne bude stále najvýznamnejšie, regionálni odberatelia majú  a naďalej budú mať možnosť výberu aj iného dodávateľa ako sú odštepné závody podnikateľa Lesy SR. 

Z podkladov a informácií predložených malými odberateľmi taktiež vyplynulo, že okrem odštepných závodov podnikateľa Lesy SR, ktoré majú stále najvýznamnejšiu pozíciu v daných regiónoch, vzhľadom na požadovaný objem odberov maloodberateľov a väzbu maloodberateľov na kvalitu dodávok surového dreva dodávateľmi drevnej hmoty sú stále vo väčšom rozsahu urbariáty, mestské a cirkevné lesy, ako aj súkromné spoločnosti, ktoré sa zaoberajú predajom surového dreva.  
 
Vzhľadom na dôkazy predložené podnikateľom Lesy SR, v nadväznosti na skutočnosti a informácie získané úradom v predmetnom správnom konaní, úrad dospel k nasledujúcim záverom.

Záver

V súlade s § 13 ods. 2 zákona úrad na návrh účastníka konania zmení rozhodnutie podľa § 12 ods. 3 zákona, ak sa podstatne zmenil stav na relevantnom trhu, ktorý už neodôvodňuje plnenie podmienky alebo povinnosti súvisiacej s podmienkou uloženej účastníkovi konania.
 
Ako sa uvádza v rozhodnutí č. 99/FH/3/1/266 zo dňa 30.09.1999 na strane 22 predmetného rozhodnutia, v prípade uskutočnenia posudzovanej koncentrácie, koncentráciou by sa posilnilo dominantné postavenie jednotlivých štátnych podnikov, ktorí predmetnou koncentráciou splývali. S ohľadom na uvedené úrad v predmetnom rozhodnutí viazal uskutočnenie uvedenej koncentrácie na podmienky súvisiace s hospodárskou súťažou. Tak, ako bolo vyššie uvedené, vychádzajúc zo strany 22 predmetného rozhodnutia, dôvodom na viazanie súhlasu s posudzovanou koncentráciou na splnenie predmetnej podmienky bolo, že vyššie uvedené splynutie predmetných štátnych podnikov Lesy Bratislava, Lesy Trenčín, Stredoslovenské lesy, Severoslovenské lesy, Lesy Košice, Lesy Prešov a Semenoles eliminovalo hospodársku súťaž posilnením regionálnej dominancie jednotlivých štátnych podnikov na celkový podiel 69 % na trhu SR so surovým drevom. 

Predmetná podmienka zabezpečila veľkoodberateľom ako aj maloodberateľom možnosť výberu medzi jednotlivými dodávateľskými subjektami dodávajúcimi surové drevo jednotlivých sledovaných kategórií (t.j. ihličnatej guľatiny, listnatej guľatiny, ihličnatej vlákniny a listnatej vlákniny). Väčšina dodávok surového dreva v jednotlivých kvalitatívnych triedach pre veľkoodberateľov bola zabezpečovaná z generálneho riaditeľstva Lesy SR, zvyšné objemy dodávok zabezpečovali jednotlivé odštepné závody podnikateľa Lesy SR. V minimálnej miere boli predmetné dodávky zabezpečované od ďalších subjektov.
Dodávky surového dreva v jednotlivých kvalitatívnych triedach maloodberateľom boli zabezpečované od jednotlivých odštepných závodov podnikateľa Lesy SR, ako aj od ďalších subjektov. 

Vyššie uvedené rozhodnutie bolo v dôsledku zmien v dodávateľsko-odberateľských vzťahoch v rámci dodávok surového dreva jednotlivých sledovaných kvalitatívnych tried na základe § 13 ods. 2 písm. a) zákona zmenené rozhodnutím č. 2005/FH/3/1/063 zo dňa 23.05.2005 spôsobom vyššie uvedeným na strane 3 tohto rozhodnutia.  
 
Úrad analyzoval podklady a informácie získané v predmetnom správnom konaní s cieľom identifikovať vývoj požiadaviek odberateľov na dodávky surového dreva v jednotlivých sledovaných kvalitatívnych kategóriách, ďalej vývoj veľkosti a sily veľkoodberateľov a maloodberateľov, vývoj počtu a sily dodávateľov surového dreva jednotlivých kvalitatívnych kategórií pre veľkoodberateľov ako aj maloodberateľov od vydania predmetných rozhodnutí do súčasnosti, pričom zistil nasledujúce skutočnosti. 

Pred predmetnou koncentráciou si veľkoodberatelia, vzhľadom na ich objemy odberov, ako aj vyjednávaciu silu, rentabilitu prepravy surového dreva na väčšiu vzdialenosť, zabezpečovali potrebné objemy surového dreva dodávkami predmetnej suroviny od štátnych podnikov Lesy Bratislava, Lesy Trenčín, Stredoslovenské lesy, Severoslovenské lesy, Lesy Košice, Lesy Prešov a Semenoles (ďalej len „štátne podniky Lesy“) a ostatných subjektov dodávajúcich surové drevo. Po uložení podmienky, v súlade s vyššie uvedeným, zostala situácia pre veľkoodberateľov obdobná s tým rozdielom, že dodávateľmi surového dreva zo strany štátneho podniku Lesy SR je generálne riaditeľstvo a jednotlivé odštepné závody. 

Vychádzajúc z vyššie uvedeného, maloodberatelia si mohli pred predmetnou koncentráciou zabezpečovať dodávky surového dreva od jednotlivých štátnych podnikov Lesy a ostatných dodávateľov v predmetnom regióne. Vzhľadom na objemy ich odberov surového dreva a výšku prepravných nákladov, bolo pre nich aj pred predmetnou koncentráciou nerentabilné uskutočňovať odbery od dodávateľských subjektov vo vzdialenosti väčšej ako 100 km. Nakoľko v čase predmetnej koncentrácie bolo v oblasti dodávok surového dreva menej subjektov okrem vyššie uvedených štátnych podnikov Lesy ako je tomu v súčasnosti, maloodberateľovi v čase predmetnej koncentrácie (v období pred ňou) dodávali takmer celý objem dodávok surového dreva príslušné štátne podniky Lesy z jeho, prípadne susedného regiónu.
Uloženie podmienky v rozhodnutí o predmetnej koncentrácii zabezpečilo maloodberateľom vo vzťahu k dodávkam od jednotlivých štátnych podnikov Lesy výber medzi viacerými odštepnými závodmi podnikateľa Lesy SR. 

Na základe podkladov a informácií získaných úradom v predmetnom správnom konaní úrad zistil, že v období od schválenia predmetnej koncentrácie došlo k nasledujúcim zmenám:

Nárast celkového množstva dodaného surového dreva v roku 2007 oproti roku 2000 sa zvýšil zo 4 780 000 m3 na 7 692 000 m3, čo znamená nárast o viac ako 60%, pričom dodávky najžiadanejších kvalitatívnych tried sa zvýšil o viac ako 67%. Znamená to, že dodávatelia surového dreva boli schopní v podstatne vyššej miere uspokojovať požiadavky odberateľov. Väčšie uspokojovanie požiadaviek odberateľov sa dotýkalo všetkých rozhodujúcich kvalitatívnych skupín surového dreva, pričom najväčší nárast bol zaznamenaný v najviac požadovanom sortimente, ihličnatej guľatine a to o viac ako 114%.

Podiel dodávok surového dreva na celkových dodávkach v jednotlivých sledovaných kvalitatívnych triedach na celkových dodávkach podnikateľa Lesy SR za posledné roky klesá, s ohľadom na vyššie uvedený proces reprivatizácie lesného pôdneho fondu, na základe ktorého dochádza k zmenšovaniu obhospodarovanej plochy ako aj zmenšovaniu plochy ktorej je podnikateľ Lesy SR vlastníkom. Napriek uvedenému sa však zatiaľ nevytvoril subjekt, ktorý by bol schopný predmetnému podnikateľovi významnejšie konkurovať. 

Napriek skutočnosti, že úrad z vyjadrení veľkoodberateľov získaných v rámci vyššie uvedeného prieskumu zistil, že začali stúpať dovozy surového dreva do SR, a väčšina veľkoodberateľov sa vyjadrila, že aj keď sú pre nich prioritné dodávky z tuzemských zdrojov a boli by schopní časť dodávok, najviac však do výšky 30% nahradiť, jednalo by sa iba o prípady krátkodobého nahradenia dodávok v prípade výpadku dodávok od podnikateľa Lesy SR, predmetná skutočnosť nemá vplyv na dominantné postavenie podnikateľa Lesy SR. 

Z hľadiska veľkosti obhospodarovaného lesného pôdneho fondu podnikateľa Lesy SR úrad zistil, v období od roku 2000 do roku 2007 bolo pôvodným vlastníkom z výmery obhospodarovaného lesného pôdneho fondu podnikateľom Lesy SR odovzdaného 53 096 ha lesného pôdneho fondu. K 31.12.2007 nebolo odovzdaných 232 875 ha lesného pôdneho fondu, z čoho vyplýva, že v budúcnosti dôjde k možnému ďalšiemu zníženiu ťažby a následných dodávok surového dreva podnikateľa Lesy SR. S ohľadom na uvedené sa rozšíri priestor a možnosti na vznik ďalších subjektov na strane neštátneho sektoru, ktorí budú pôsobiť v oblasti dodávok surového dreva, avšak vzhľadom na charakter daného odvetvia, nie je predpoklad, že by došlo k zmene dominantného postavenia podnikateľa Lesy SR. 

Vo vzťahu k veľkoodberateľom úrad identifikoval nasledujúce zmeny. 

Od roku 2000 dochádza k zvyšovaniu požiadaviek veľkoodberateľov na objemy dodávok jednotlivých kvalitatívnych tried surového dreva. Vstupom silných zahraničných investorov došlo k posilneniu vyjednávacej sily veľkoodberateľov, títo zvyšujú požiadavky na nákup drevnej suroviny z dôvodu zvyšovania výroby, ako aj výšky investícií pri modernizácii zastaraných a konkurencie neschopných prevádzok v piliarskom i celulózo-papierenskom priemysle.

V súlade s uvedeným v štruktúre odberateľov podnikateľa Lesy SR došlo v priebehu roka 2000 až do súčasnosti k zmenám, tak z hľadiska množstva odberateľov, ako aj z hľadiska odobratého množstva surového dreva. S každým rokom, rovnaký alebo menší počet odberateľov odobralo väčší objem drevnej hmoty. Veľkí odberatelia každým rokom zvyšujú svoje požiadavky na objemy dodávok surového dreva. 

Vzhľadom na vyššie uvedený charakter zmluvných vzťahov veľkoodberateľov a Lesov SR za úradom sledované obdobie, takéto objednávky realizuje generálne riaditeľstvo podnikateľa Lesy SR prostredníctvom svojich odštepných závodov, ktorým zašle rozpis požiadaviek na zabezpečenie dodávok surového dreva. Zvyšné objemy dodávok surového dreva veľkoodberateľom, ktoré nie sú pokryté zmluvami uzatvorenými s generálnym riaditeľstvom Lesov SR si veľkoodberatelia zabezpečujú prevažne uzatváraním zmlúv s odštepnými závodmi Lesov SR, prípadne s inými subjektami. Z vyjadrení veľkoodberateľov predložených úradu v rámci vyššie uvedeného prieskumu vyplýva, že takýto spôsob zabezpečovania dodávok suroviny pre veľkoodberateľov však nie je plne dostačujúci, vznikajú obavy predmetných subjektov, že nebudú pre komplikovanosť takéhoto procesu zabezpečené ich potreby vyplývajúce z ich činnosti – potreba celoročných dodávok zabezpečených na niekoľko rokov vopred a v konečnom dôsledku následkom neschopnosti dodávať drevnú hmotu rovnomerne, priebežne a včas bude ohrozený plynulý chod podnikov na spracovanie drevnej hmoty. Garancia dodávok surového dreva je požiadavkou i bankových inštitúcii pri udeľovaní úverov pre veľkoodberateľov. 

Z pohľadu maloodberateľov došlo tiež k určitým zmenám v období od uskutočnenia koncentrácie do súčasnosti. 

Pre maloodberateľov je z pohľadu prepravných nákladov rentabilné zabezpečovať si dodávky surového dreva od odštepných závodov podnikateľa Lesy SR a iných dodávateľov z regiónu, ale v prípade výpadku väčšina oslovených maloodberateľov pripustila možnosť zabezpečovať si drevnú hmotu aj od dodávateľov z iných – susedných regiónov. 

Ďalšou skutočnosťou vplývajúcou na dodávateľsko-odberateľské vzťahy maloodberateľov je, že do dnešného dňa nebol ukončený proces reprivatizácie. Taktiež z podkladov predložených v predmetnom správnom konaní vyplynulo, že k 30.12.2007 došlo k nárastu obhospodarovaného lesného pôdneho fondu neštátnymi subjektami.

Z podkladov predložených v predmetnom správnom konaní taktiež vyplynulo, že v priebehu rokov 2000 až 1. polrok 2008 sa menilo percentuálne zastúpenie guľatiny i vlákniny pri predaji. Uvedené bolo ovplyvnené zmenou podmienok v oblasti dodávok surového dreva, ale i akceptáciou menej kvalitnej hmoty na spracovanie kvalitnejších výrobkov (v dôsledku zmien technológie spracovania dreva), ako aj zvýšením výťaže guľatinových sortimentov vplyvom kvalitnejšej manipulácie dreva. 
Uvedená skutočnosť vplýva aj na dodávky surového dreva maloodberateľom, ktorí požadujú predovšetkým dodávky guľatiny.

Vzhľadom na charakter odberov regionálnych odberateľov popísaný vyššie, ako aj vzhľadom na skutočnosť, že situácia vo vzťahu k počtu subjektov dodávajúcich predmetné suroviny v jednotlivých regiónoch sa zmenila, a predmetných subjektov pribudlo (vzhľadom na skutočnosti vyššie uvedené), maloodberateľ má v súčasnosti možnosť výberu medzi jednotlivými odštepnými závodmi podnikateľa Lesy SR v jeho regióne, ktoré si však konkurujú len v minimálnej miere a väčším počtom menších regionálnych dodávateľov.

Podmienka uložená predmetným rozhodnutím o koncentrácii zabezpečila veľkoodberateľom možnosť výberu medzi jednotlivými dodávateľmi zo strany podnikateľa Lesy SR. 
Uskutočnením predmetnej koncentrácie, ktorá bola viazaná na podmienku uloženú úradom sa situácia veľkoodberateľov nezmenila z pohľadu dodávok drevnej hmoty, t.j. veľkoodberatelia si zabezpečovali dodávky surového dreva pred koncentráciou, ako aj po nej z celého územia Slovenskej republiky. 

S ohľadom na postupný rast požiadaviek veľkoodberateľov na objemy dodávok surového dreva a vzhľadom na vývoj v oblasti drevospracujúceho priemyslu začali títo požadovať zabezpečenie dodávok surového dreva uzatváraním zmlúv s jedným dodávateľom. Uvedená skutočnosť bola premietnutá do zmeny predmetnej podmienky v rozhodnutí  č. 2005/FH/3/1/063. 

Vzhľadom na ďalšie zvyšovanie požiadaviek veľkoodberateľov a na skutočnosť, že predmetné požiadavky im vie efektívne zabezpečiť len veľký dodávateľ v súčasnosti spôsobilo, že predmetná podmienka stratila na svojej opodstatnenosti. Z podkladov a informácií predložených v predmetnom správnom konaní vyplynulo, že uplatňovanie predmetnej podmienky v oblasti dodávok surového dreva veľkoodberatelia vnímajú skôr negatívne ako pozitívne. Zrušenie predmetnej podmienky by pre veľkoodberateľov pôsobiacich v oblasti spracovania drevnej hmoty znamenalo zefektívnenie nielen pri uzatváraní zmlúv, ale aj pri spoločnej komunikácii o obchodných podmienkach a ich požiadavkách.
 
V súlade s uvedeným, nakoľko maloodberatelia odoberajú objemovo menšie množstvá surového dreva, vyvstala situácia na trhu, kedy si predmetní podnikatelia zabezpečujú dodávky surového dreva  od odštepných závodov Lesov SR, ktoré dodávajú aj pre generálne riaditeľstvo Lesov SR pre veľkoodberateľov, a od iných regionálnych dodávateľov, ktorých počet za posledné roky vzrástol.  

Z dôvodu nerentabilnosti dovozov z viacerých regiónov pre maloodberateľov si títo zabezpečujú dodávky surového dreva z najbližších odštepných závodov a iných regionálnych dodávateľov z daného regiónu. Nakoľko odštepné závody podnikateľa Lesy SR si už v súčasnosti konkurujú len v minimálnej miere, možnosť výberu dodávateľa pre maloodberateľov, ani ich vyjednávacia sila sa neznížia, zostanú na obdobnej úrovni ako dnes.

S ohľadom na uvedené by zrušenie predmetnej podmienky celkovo zjednodušilo a zefektívnilo proces dodávok dreva podnikateľa Lesy SR svojim odberateľom. Zároveň sa od uloženia predmetnej podmienky zvýšila možnosť výberu maloodberateľa od iných subjektov dodávajúcich ním požadované suroviny v predmetnom regióne, hoci aj naďalej bude veľký podiel objemu dodávok jednotlivým maloodberateľom uskutočňovať podnikateľ Lesy SR. 

Od uskutočnenia predmetnej koncentrácie do súčasnosti došlo k objektívnym zmenám v štruktúre veľkoodberateľov ako aj v ich požiadavkách, k zmenám v počte regionálnych dodávateľov surového dreva, ktorých počet vzrástol a vzhľadom na pokračujúci proces reprivatizácie neustále rastie. Taktiež skutočnosť, že dochádza k zmenám vo vlastníckych právach k lesnému pôdnemu fondu a zmenám v súvislosti s obhospodarovaním lesného pôdneho fondu, t.j. vlastnícke právo prechádza na základe reprivatizačného procesu do rúk subjektov z neštátneho sektora a dochádza k odovzdávaniu lesného pôdneho fondu do rúk súkromných subjektov, ktoré sa rozhodli samostatne obhospodarovať lesný pôdny fond, ktorý je v ich vlastníctve, má vplyv na podiel podnikateľa Lesy SR na celkovom objeme dodávok surového dreva do SR, ktorý od roku 2000 do súčasnej doby má klesajúci trend.
Z vyššie uvedených skutočností, ktoré úrad zistil v predmetnom správnom konaní vyplýva, že podmienka uložená v rozhodnutí číslo 99/FH/3/1/266 zo dňa 30. 09. 1999 v znení rozhodnutia č. 2005/FH/3/1/063 zo dňa 23.05.2005, ktorá zabezpečovala, aby sa dominantné postavenie podnikateľa Lesy SR v dôsledku predmetnej koncentrácie neposilnilo, už vzhľadom na vyššie uvedené podstatné zmeny na relevantnom trhu nie je odôvodnená. Zrušenie podmienky však neovplyvní skutočnosť, že podnikateľ Lesy SR bude mať naďalej dominantné postavenie na relevantnom trhu.

Úrad na základe vyššie uvedeného dospel k záveru, že sa podstatne zmenil stav na relevantnom trhu, ktorý už neodôvodňuje plnenie podmienky uloženej podnikateľovi Lesy SR rozhodnutím číslo 99/FH/3/1/266 zo dňa 30. 09. 1999 v znení rozhodnutia č. 2005/FH/3/1/063 zo dňa 23.05.2005.

Podľa § 33 zákona úrad vyzval podnikateľa Lesy SR listom č. 1526/PMÚ SR/2009 zo dňa 15.04.2009, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne navrhol jeho doplnenie. 

Dňa 16.04.2009 bol úradu doručený list, zaevidovaný pod č. 1553/2009, v ktorom podnikateľ Lesy SR úradu oznamuje, že nemá voči podkladom ani spôsobu ich zisťovania žiadne pripomienky a nemá žiadne doplňujúce návrhy.

Vzhľadom na uvedené skutočnosti, úrad na základe analýzy stavu na trhu so surovým drevom zmenil rozhodnutie č. 99/FH/3/1/266 zo dňa 30.09.1999, ktoré bolo zmenené rozhodnutím č. 2005/FH/3/1/063 zo dňa 23.05.2005 a rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 o správnom konaní (správny poriadok) v znení neskorších predpisov včas podaný rozklad má odkladný účinok.

Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

Rozhodnutie sa doručuje:

Lesy Slovenskej republiky, š.p. Banská Bystrica
Doc. RNDr. Ing. Jozef Minďáš, PhD.
Nám. SNP 8
975 66 Banská Bystrica